Innocentius Episcopus, seruus seruorum Dei, dilectis filiis magistro et fratribus Domus de Breschons, salutem et apostolicam benedictionem: cum a nobis petitur quod justum est et honestum tam vigor aequitatis quam ordo exigit rationis, ut id per sollicitudinem officii nostri ad debitum perducatur effectum: ea propter, dilecti in Domino filii, vestris justis postulationibus grato concurrentes assensu, personas vestras, et domum ipsam cum omnibus bonis quae in praesentiarum rationabiliter possidetis aut in futurum justis modis, Deo propitio, poteritis adipisci, sub Beati Petri et nostra protectione suscipimus et praesenti scripti patrocinio communimus. Nulli ergo omnino hominum liceat hanc paginam nostrae protectionis infringere uel ei ausu temerario contraire: si quis autem hoc attemptare praesumpserit indignationem omnipotentis Dei, et beatorum Petri et Pauli Apostolorum ejus se noverit incursurum. Datum Lateranii III calendas Julii, pontificatus nostri anno tertio.